《新恩为沂乐廷卿赋二首 其二 春殿读卷》
明代·黄衷

月淡鸡人晓，风融象魏暄。贤才纷入彀，明主正临轩。

蕴藉谁三策，包罗若万言。贞怀嘉剀切，浩养录雄浑。

绮靡铺张彻，玙璠品第存。题元天翰丽，得俊圣颜温。

席密孤卿右，恩联八座尊。儒荣非一事，特此重时论。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。